Vrou op plaas aangeval, beseer vir selfoon(Foto: Yolandi Kruger) ’n 52-jarige vrou is Sondag beseer toe drie mans haar op ’n plaas tussen Bloemhof en Christiana in Noordwes oorval het. Die vrou, wat glo alleen op die plaas woon, was omstreeks 18:15 besig om buite die huis te werk toe die drie mans skielik om die hoek van die kweekhuis op die werf te voorskyn gekom het. “Hulle het geld gesoek en haar met geweld gedreig,” het lt.kol. Amanda Funani, Noordwes-polisiewoordvoerder, gesê. Die vrou wou die aanvallers afskrik deur hulle te waarsku dat haar man op pad was huis toe. Hulle het haar selfoon, wat in haar broeksak was, gegryp en te voet van die plaas gevlug. Weens die merke rondom die vrou se nek vermoed Funani die aanvallers het haar gewurg. Sy het slegs ligte beserings opgedoen, maar is erg getraumatiseerd. Die polisie ondersoek ’n saak van roof. Niemand is nog in verband met die voorval in hegtenis geneem nie.